Driejarige verdrink by huis in Edenvale(Argieffoto: pixabay) ŉ Driejarige seuntjie is by ŉ huis in Edenvale in Gauteng dood verklaar nadat paramedici vergeefs probeer het om hom by te bring. Russel Meiring, woordvoerder van ER24, het gesê paramedici was Sondag kort voor 13:00 by die huis waar hulle die seuntjie se gesin aangetref het. Hulle was op pad om die kind self na ŉ hospitaal te neem. Volgens Meiring het paramedici hom ondersoek, maar geen tekens van lewe gevind nie. Hulle het ook dadelik met kunsmatige asemhaling en gevorderde lewensondersteuning begin in ŉ poging om die kind by te bring. “Ongelukkig, ná 40 minute en ondanks die beste pogings van die paramedici, was daar steeds geen tekens van lewe nie en die kind is dood verklaar,” het Meiring gesê. Die omstandighede rakende die voorval was nie in daardie stadium bekend nie.